De necaz că vin inundaţiile, sătenii s-au dus la cârciuma din sat să-şi înece amarul cu bere. Şi-au văzut de treburi, iar la digurile care le apără satul de ape au muncit doar unii: cei care primesc ajutor social.

„-Noi nu avem, domnle, ajutor social.

-Anul ăsta nu mai... că nu vrea doamna primăriţă.

-Deci dacă nu primiţi bani... nu ajutaţi.

-Exact! Care primeşte să se ducă. Pe mine mă ajută cineva?”

Cei care muncesc la diguri îi acuză de nepăsare pe consătenii lor.

„Nu le place să pună mâna. Ştiţi cum e? Să îl vadă pe nea Gheorghe că e cât mai amărât, să îl vadă cât mai mult la ape. Şi restul, la cârciumi”, spune unul dintre muncitori.

Unii încearcă să se scuze. Spun că nu au putut ajuta pentru că au fost foarte ocupaţi... să dea interviuri.

„Ne-am mai luat interviuri. (Ați dat interviuri?) Da, foarte multe”, a spus un localnic.

Ajutoarele primite de sinistraţi au devenit motiv de ceartă.

„Ne urăşte că ne-au dat nouă un bax de apă, ă lor de ce nu le-au dat, ca şi la ei este apă în fântână care nu mai este bună de băut”, a spus un alt localnic.

Aşa că cei cărora le-au intrat apele în case au fost ajutati de pompieri.

„Asta e meseria lor. Pentru asta sunt plătiţi. (Reporter: Dar nu sunt prea puţini? Nu ar fi în interesul vostru să îi ajutaţi?) Da, dar nu e meseria noastră”, spune un localnic.

Pentru că nu mai au timp sa ridice peste tot diguri din saci cu nisip şi nici nu au primit suficient ajutor, pompierii au fost nevoiţi ca pe porţiuni întregi să acopere pământul direct cu nailon, în speranţa că apa de data aceasta nu va mai trece. Codul portocaliu de inundaţii expiră sâmbătă, la ora 18.00.